Regter, prokureur haaks in ‘sekspastoor’ se verhoorTimothy Omotoso Maandag in Port Elizabeth se hooggeregshof. Foto: ANA Die vonke het Maandag in die hooggeregshof in Port Elizabeth gespat tussen die verdedigingsprokureur Peter Daubermann en regter Mandela Makaula in die verhoor waarin die Nigeriese pastoor Timothy Omotose op aanklagte van mensehandel en verkragting tereg staan. Daubermann was besig om die getuie Cheryl Zondi te kruisondervra oor haar tweede ontmoeting met Omotoso nadat sy beweer het hy het haar op die ouderdom van 14 in ŉ “sendinghuis” in Umhlanga, noord van Durban, gemolesteer. Die openbare galery het in ongeloof na hul asem gesnak toe Daubermann ŉ vraag oor die grafiese besonderhede van die beweerde molestering gevra het. Makaula het hom in die rede geval en gesê hy sal nie die vraag toelaat nie. Daubermann het die regter daarvan beskuldig dat hy die kruisondervraging kniehalter. Makaula het Zondi toe self die vraag gevra, waarop sy meer grafiese besonderhede gegee het oor wat presies tydens haar ontmoeting met Omotoso gebeur het. Daubermann het toe verwys na Zondi se eerste verklaring, wat sy verlede jaar teenoor die Valke afgelê het, en gesê die inhoud daarvan verskil van wat sy vandag getuig het. Zondi het erken sy het sommige van die grafiese besonderhede weggelaat omdat sy getraumatiseer was. Sy het gesê sy wou nie die hele ontstellende voorval in herinnering roep nie. Later, tydens ŉ konsultasie voor die verhoor, het sy wel die besonderhede aan die staatsaanklaer genoem. “ŉ Traumatiese ervaring het ŉ uitwerking op ŉ mens se verstand,” het sy getuig. “Ek probeer my nie slim hou nie; ek is eerlik.” Daubermann het nietemin met die vraag volgehou en daarop aangedring om by haar uit te vind hoekom sy haar weergawe van die gebeure aangepas het as sy gesê het sy was van plan om die polisie alles te vertel. Regter Makaula, merkbaar omgekrap, het Daubermann in die rede geval en gesê: “Ek was van die begin tot nou geduldig; ek sal u nie toelaat om onregverdige vrae te stel nie. Sy het [mos] gesê sy wou nie onthou [wat met haar gebeur het] nie.” Daubermann het die regter weer daarvan beskuldig dat hy inmeng met die kruisondervraging en met getuies se antwoorde. Hierop het Zondi, nou in trane, gesê: “Ek het geweet dat dit gebeur het, maar ek wou nie daaroor praat nie.” Daubermann wou weet waarom Omotoso in die klagstaat nie van verkragting aangekla is nie en hoekom dit nêrens vermeld word dat Omotoso aan haar geslagsdele gevryf het nie. Zondi het teruggekap en Daubermann gevra om haar nie met “administratiewe kwessies” op te saal nie. Op sy beurt het Daubermann haar daarvan beskuldig dat sy getuienis uit haar duim suig, haar weergawe aanpas en lieg oor wat werklik gebeur het. “Dis een van die belaglikste goed wat ek al in my hele lewe gehoor het… Daar bestaan geen twyfel nie dat hy dit gedoen het en meer as een keer,” het sy gesê terwyl sy Omotoso stip aangestaar het. Die 58-jarige evangelis word deur 63 aanklagte in die gesig gestaar, onder meer verkragting en rampokkery. Hy het na bewering meer as 30 meisies en vroue van verskillende gemeentes van sy kerk na ŉ huis in Umhlanga gebring, waar hy hulle glo seksueel misbruik het. Sy vermeende handlangers, Lusanda Solani (36) van Durban, en Zukiswa Sitho (28) van Port Elizabeth, het na bewering meisies dwarsoor Suid-Afrika gewerf en hul bewegings dopgehou in die huise waarin hulle aangehou is. Die verhoor duur voort.